《国香慢 本意和韵》
清代·钱念生

种出空山。更铅华洗尽，别破花关。灵根近移深院，称此悠闲。

况又芳馨竟体，供瓷斗、格外清妍。孤高问谁似，野菊疏梅，伯仲之间。

护兰情脉脉，问灵韵去后，几度凄然。从今得意，合教相对忘言。

未许蓬蒿甘老，伴佳人、暗与流连。盈盈小窗畔，瘦影如侬，越地相怜。

作者简介：钱念生，字咀霞，常熟人。